En sort BMW med registreringsnummer AC66938 er tirsdag eftermiddag mellem klokken 15.00 og 16.00 blevet stjålet på Bilkas personaleparkering. Manden, der fik stjålet bilen, havde også haft indbrud i sit hus i Svenstrup tidligere samme dag. Omkring klokken 9.30 kørte to mænd væk i en grå bil fra mandens hus, og med sig tog de et lille pengeskab, en iPad og også fire nøgler. Det var formentlig en af disse nøgler, der blev brugt til at stjæle bilen ved Bilka cirka seks timer senere. - Gerningsmændene har muligvis fulgt manden tæt i løbet af dagen, siger vagtchef ved Nordjyllands Politi, Carsten Kjær. Nordjyllands Politi hører meget gerne fra dig, hvis du har set noget til BMW'en eller støder på registreringsnummeret ude i trafikken. Politiet kan kontaktes på telefon 114 eller 96301448.

Opsummering:
En BMW er tirsdag blevet stjålet ved Bilka personaleparkering. Seks timer tidligere havde ejeren til bilen indbrud i sit hus.